Бүген Камалда Рауза Хәйретдинованың юбилей кичәсе

	Бүген, 22 февраль көнне 19 сәгатьтә, Г.Камал исемендәге Татар дәүләт Академия театрында Татарстанның Халык, Россиянең Атказанган артисты Рауза ХӘЙРЕТДИНОВАның юбилей кичәсе узачак. Кичәнең режиссеры – Илдар Хәйруллин.	 Рауза Котдүс кызы Хәйретдинова иҗат юлын 1948 елда Г.Камал исемендәге Татар дәүләт академия театрында башлый. Музыкаль спектакльләрдә башкарган рольләре белән ул киң танылу ала, тамашачының хөрмәтен һәм мәхәббәтен яулый. Сирәк очрый торган күренеш – җырлау сәләте һәм югары башкару осталыгына ия булуы нәтиҗәсендә “Зәңгәр шәл”дә (К.Тинчурин) ул тудырган Мәйсәрә, “Казан сөлгесе”ндә (К.Тинчурин) – Мөршидә, “Галиябану”да (М.Фәйзи) – Галиябану, “Шәмсекамәр”дә (М.Аблиев) – Разыя рольләре актерлык эшләренең алтын фондына кергән. Театрда иҗат иткән еллары дәвамында Рауза Хәйретдинова барлыгы 120 сәхнә образы тудырган. Артистканың психологик пландагы образлар тудыру осталыгы “Гүзәлем Әсәл” (Ч.Айтматов) повестендәге катлаулы хатын-кыз образы – Хәдичәне аңларга ярдәм итте. Рауза Хәйретдинова тудырган образларның иң кырысларыннан берсе – “Әни килде” (Ш.Хөсәенов) спектаклендәге Расиха образы. Шулай ук аның репертуарында көлкеле рольләр дә бар: “Качаклар” (Н.Исәнбәт) спектаклендә – Сания, “Зифа” (Н.Исәнбәт) комедиясендә – Кәләмзә; тирән, җитди рольләре дә җитәрлек: “Монда тудык, монда үстек” (Т.Миңнуллин) драмасында – Нәҗибә, “Әниләр һәм бәбиләр” (Т.Миңнуллин) спектаклендә – Вазифа. “Татар хатыны ниләр күрми” (Г.Ибрагимов) драмасында артистка Татар хатыны Гөлбануның дулкынландыргыч, тирән, фаҗигале образын тудыра алды. Рауза Хәйретдинованың күпьеллык һәм нәтиҗәле иҗаты мактаулы исемнәр һәм хөкүмәт бүләкләре белән бәяләнгән. Ул театрның өлкән буын артистлары оештырган “Инсаният” труппасы эшчәнлегендә дә актив катнашты. Юбилей кичәсе программасында спектакльләрдән өзекләр, дуслары һәм хезмәттәшләре котлавы.
  

Камал театры

	№   |  	


